62005CC0442
KONKLUŻJONIJIET TA’ L-AVUKAT ĠENERALI
MAZÁK
ippreżentati fl-10 ta’ Lulju 2007 (
1
)
Kawża C-442/05
Finanzamt Oschatz
vs
Zweckverband zur Trinkwasserversorgung und Abwasserbeseitigung Torgau-Westelbien, fil-preżenza tal-Bundesministerium der Finanzen
“Sitt Direttiva tal-VAT — Artikoli 4(5) u 12(3)(a) — Annessi D u H — Kunċett ta’ ‘provvista ta’ l-ilma’ — Rata mnaqqsa tal-VAT”
1.
Dan ir-rinviju għal deċiżjoni preliminari skond l-Artikolu 234 KE jirrigwarda l-interpretazzjoni tat-termini “provvista ta’ ilma” fl-Anness D(2) u t-termini “Provvisti ta’ l-ilma” fl-Anness H, Kategorija 2 għas-Sitt Direttiva tal-Kunsill 77/388/KEE, tas-17 ta’ Mejju 1977, fuq l-armonizzazzjoni tal-liġijiet ta’ l-Istati Membri dwar taxxi fuq id-dħul mill-bejgħ — Sistema komuni ta’ taxxa fuq il-valur miżjud: bażi uniformi ta’ stima (
2
) (iktar ’il quddiem is-“Sitt Direttiva”). Il-qorti tar-rinviju, il-Bundesfinanzhof (Qorti Federali tal-Finanzi) (il-Ġermanja), tistaqsi jekk il-komunikazzjoni ta’ dar mas-sistema ta’ distribuzzjoni ta’ l-ilma għal ħlas ikkalkulat b’mod separat hijiex koperta taħt dawk it-termini.
I — Dritt Komunitarju rilevanti
2.
L-Artikolu 2 tas-Sitt Direttiva jipprovdi:
“Dawn li ġejjin għandhom ikunu soġġetti għat-taxxa fuq il-valur miżjud:
1.
il-provvista ta’ oġġetti u servizzi magħmulha bi ħlas fit-territorju tal-pajjiż minn persuna taxxabbli li taġixxi bħala tali;
[…]”
3.
L-Artikolu 4 tas-Sitt Direttiva jiddefinixxi minn għandu jiġi kkunsidrat bħala ‘persuna taxxabbli’ kif ġej:
“1.   ‘Persuna taxxabbli’ tfisser kull persuna li b'mod indipendenti twettaq fi kwalunkwe post attività ekonomika msemmija fil-paragrafu 2, ikun x’ikun l-iskop jew ir-riżultati ta’ dik l-attività.
2.   L-attivitajiet ekonomiċi msemmija fil-paragrafu 1 għandhom jinkludu l-attivitajiet kollha ta’ produtturi, kummerċjanti u persuni li jagħtu, magħduda attivitajiet fil-minjieri u fl-agrikoltura u attivitajiet fil-professjonijiet […]
[…]
5.   Stati, awtoritajiet governattivi reġjonali u lokali u korpi oħra regolati bid-dritt pubbliku m'għandhomx jitqiesu bħala persuni taxxabbli fir-rigward ta’ l-attivitajiet jew operazzjonijiet li huma jagħmlu bħala awtoritajiet pubbliċi, ukoll meta jiġbru drittijiet, tariffi, kontribuzzjonijet jew ħlasijiet marbuta ma’ dawn l-attivitajiet jew operazzjonijiet.
Iżda meta jidħlu biex jagħmlu dawn l-attivitajiet, huma għandhom jitqiesu taxxabbli fir-rigward ta’ dawn l-attivitajiet jew operazzjonijiet, billi jekk jitqiesu bħala persuni mhux taxxabbli dan iwassal għal distorzjoni sinifikanti tal-kompetizzjoni.
F’kull każ, dawn il-korpi għandhom jitqiesu bħala taxxabbli fir-rigward ta’ l-attivitajiet imsemmija fil-lista li hemm fl-Anness D, iżda li l-attivitajiet ma jkunux tant żgħar li ma jkollomx għalfejn jitqiesu.
[…]”
4.
Fl-Anness D il-“provvista ta’ ilma” hija msemmija fil-lista bħala waħda mill-attivitajiet li ssir referenza għalihom fit-tielet subparagrafu ta’ l-Artikolu 4(5) tas-Sitt Direttiva.
5.
L-Artikolu 12(3)(a) tas-Sitt Direttiva jipprovdi:
“Ir-rata standard tat-taxxa fuq il-valur miżjud għandha tkun iffissata minn kull Stat Membru bħala persentaġġ ta’ l-ammont taxxabbli u għandha tkun l-istess għall-provvista ta’ oġġetti u għall-provvista ta’ servizzi […]
[…]
[L-Istati Membri jistgħu wkoll japplikaw kemm rata waħda mnaqqsa, kif ukoll żewġ rati mnaqqsin. Dawn ir-rati huma ffissati għal perċentwali ta’ l-ammont taxxabbli li ma jistax ikun inqas minn 5 %, u dawn japplikaw biss għall-provvista ta’ oġġetti u għall-provvista ta’ servizzi tal-kategoriji msemmija fl-Anness H.]”
[It-traduzzjoni tal-kliem f’parenteżi kwadri mhijiex uffiċjali]
6.
Fl-Anness H “Provvisti ta’ l-ilma” huma msemmija fost l-oġġetti u servizzi li jistgħu jkunu suġġetti għal rati mnaqqsa ta’ taxxa fuq il-valur miżjud (“VAT”).
II — Liġi nazzjonali rilevanti
7.
Skond il-Paragrafu 1(1)(1) tal-liġi dwar it-taxxi fuq id-dħul mill-bejgħ (Umsatzsteuergesetz, iktar ’il quddiem l-“UstG”), fil-verżjoni fis-seħħ fiż-żmien meta seħħew il-fatti fil-kawża prinċipali, il-provvisti ta’ oġġetti u servizzi li kuntrattur jaffettwa bi ħlas fil-kuntest tan-negozju tiegħu fil-Ġermanja huma suġġetti għat-taxxa fuq id-dħul mill-bejgħ.
8.
L-ewwel sentenza ta’ l-Artikolu 2(3) ta’ l-UstG tipprovdi li persuna legali rregolata mid-dritt pubbliku hija suġġetta biss għat-taxxa fuq id-dħul mill-bejgħ jekk twettaq negozju jew professjoni ta’ natura kummerċjali kif stabbilit fl-Artikolu 1(1)(6) u l-Artikolu 4 tal-Liġi tat-taxxa tal-kumpanniji (Körperschaftsteuergesetz, iktar ’il quddiem il-“KStG”). Il-provvista ta’ ilma lill-pubbliku hija waħda mill-attivitajiet ta’ natura kummerċjali msemmija fil-lista fl-Artikolu 4(3) tal-KStG.
9.
Fiż-żmien meta seħħew il-fatti, ir-rata standard tat-taxxa kienet 16 % fil-Ġermanja skond l-Artikolu 12(1) ta’ l-UStG.
10.
Skond l-Artikolu 12(2)(1) ta’ l-UStG, flimkien mal-Punt 34 ta’ l-Anness għall-UStG, il-“provvista ta’ ilma” hija suġġetta għar-rata mnaqqsa ta’ 7 %.
III — Il-kawża prinċipali u d-digriet tar-rinviju
11.
Iż-Zweckverband zur Trinkwasserversorgung und Abwasserbeseitigung Torgau-Westelbien (iktar ’il quddiem “ir-rikorrenti”), assoċjazzjoni rregolata mid-dritt pubbliku, tipprovdi ilma għax-xorb u tittratta l-ilma użat. L-membri tagħha huma numru ta’ bliet u kunsilli lokali fir-reġjun amministrattiv tas-Sassonja.
12.
Minbarra li tipprovdi lill-klijenti tagħha bl-ilma, ir-rikorrenti tagħmel komunikazzjonijiet ta’ l-ilma fid-djar fuq talba tas-sidien tal-proprjetà bi ħlas ta’ l-ispejjeż. Permezz tal-komunikazzjoni fid-djar ir-rikorrenti tikkomunika s-sistema tagħha ta’ distribuzzjoni ta’ l-ilma ma’ l-istallazzjoni partikolari ta’ sid il-proprjetà. Il-pipijiet li jikkomunikaw d-djar mas-sistema jibqgħu proprjetà tar-rikorrenti.
13.
Ir-rikorrenti tikkunsidra li r-rata mnaqqsa tat-taxxa ta’ 7 %, li tapplika għall-provvista ta’ ilma fil-Ġermanja, għandha tkun applikabbli wkoll għall-provvista tal-komunikazzjoni ta’ l-ilma fid-djar peress li l-komunikazzjoni hija intiża esklużivament sabiex tassigura l-provvista ta’ l-ilma fil-proprjetà.
14.
Il-Finanzamt (l-Uffiċċju tat-Taxxa) Oschatz (iktar ’il quddiem “il-konvenut”) jikkunsidra, madanakollu, li t-tqegħid ta’ komunikazzjoni f’dar għandha titqies bħala servizz indipendenti, jiġifieri l-“provvista ta’ komunikazzjoni mas-sistema tad-distribuzzjoni” u għandha tiġi ntaxxata bir-rata standard. Din il-pożizzjoni ġiet stabbilita f’ittra lill-Bundesministerium der Finanzen (Ministeru Federali tal-Finanzi) ta’ l-4 ta’ Lulju 2000.
15.
Il-Finanzgericht (Qorti tal-Finanzi) laqgħet talba dwar il-kwistjoni li tressqet mir-rikorrenti kontra l-konvenut wara oġġezzjoni li ma ġietx milqugħa fir-rigward ta’ stima ta’ taxxa tar-rikorrenti li saret mill-konvenut. Il-Finanzgericht iddeċidiet li s-servizzi mogħtija mill-applikant lill-utenti, jiġifieri l-provvista ta’ ilma u l-istabbiliment tal-komunikazzjoni ta’ l-ilma fid-djar, tirrappreżenta fit-totalità tagħha s-servizz unitarju ta’ “provvista ta’ ilma” u għandha tiġi ntaxxata skond il-liġi Ġermaniża bir-rata mnaqqsa ta’ 7 %.
16.
Il-Bundesfinanzhof mhijiex ċerta jekk it-tqegħid ta’ komunikazzjoni ta’ l-ilma fid-djar għal ħlas ikkalkulat b’mod separat huwiex kopert bit-terminu “l-provvista ta’ ilma” fl-Anness D(2) tas-Sitt Direttiva. Fl-eventwalità li t-tielet subparagrafu ta’ l-Artikolu 4(5) tas-Sitt Direttiva, flimkien mal-Anness D(2) tagħha, mhumiex applikabbli għat-tqegħid ta’ komunikazzjoni ta’ l-ilma fid-djar għal ħlas ikkalkulat b’mod separat, tqum id-domanda, skond il-Bundesfinanzhof, jekk fit-tqegħid ta’ dik il-komunikazzjoni r-rikorrenti kinitx qed taġixxi bħala persuna taxxabbli skond l-ewwel u t-tieni subparagrafi ta’ l-Artikolu 4(5) tas-Sitt Direttiva.
17.
Barra minn hekk, fir-rigward tal-kwistjoni tar-rata ta’ taxxa li għandha tiġi applikata, il-Bundesfinanzhof hija inklinata li tqis it-tqegħid ta’ komunikazzjoni ta’ l-ilma bħala inkluża fit-termini “Provvisti ta’ l-ilma” u għandha għalhekk tiġi ntaxxata bir-rata mnaqqsa. Madanakollu, din tikkunsidra li din il-kwistjoni tiddependi fuq interpretazzjoni tad-dritt Komunitarju.
18.
Huwa f’dawn iċ-ċirkustanzi li l-Bundesfinanzhof iddeċidiet li tissospendi l-proċedura quddiemha u tippreżenta lill-Qorti tal-Ġustizzja d-domanda preliminari segwenti:
“Il-komunikazzjoni tas-sistema tad-distribuzzjoni ta’ l-ilma ma’ l-istallazzjoni ta’ sid ta’ proprjetà (l-hekk imsejħa ‘komunikazzjoni fid-dar’) minn impriża għal provvista ta’ ilma għal ħlas ikkalkulat b’mod separat taqa’ taħt it-titolu ta’ [‘il-provvista ta’ ilma’/‘Provvisti ta’ l-ilma’] (
3
) fi ħdan it-tifsira tas-Sitt Direttiva tal-Kunsill 77/388/KEE tas-17 ta’ Mejju 1977 fuq l-armonizzazzjoni tal-liġijiet ta’ l-Istati Membri dwar taxxi fuq id-dħul mill-bejgħ (Anness D(2) u Anness H, Kategorija 2)?”
19.
Ġew ippreżentati osservazzjonijiet bil-miktub mir-rikorrenti, il-konvenut, il-Gvernijiet tal-Ġermanja u ta’ l-Italja u l-Kummissjoni. Ir-rikorrenti u l-Kummissjoni ppreżentaw sottomissjonijiet orali waqt is-seduta fl-10 ta’ Mejju 2007.
IV — Fuq l-ammissibbiltà
20.
Il-Gvern Ġermaniż jesprimi dubju dwar l-ammissibbiltà tal-parti tad-domanda li tirrigwarda l-interpretazzjoni tat-termini “provvista ta’ ilma” fl-Anness D(2) għas-Sitt Direttiva. Huwa jikkunsidra li l-eżitu tal-kawża prinċipali ma jiddependix fuq interpretazzjoni ta’ l-Anness D(2) għas-Sitt Direttiva peress illi mhuwiex ikkontestat li r-rikorrenti meta installat il-komunikazzjonijiet ta’ l-ilma fid-djar kienet qegħda twettaq negozju skond l-ewwel sentenza ta’ l-Artikolu 2(3) ta’ l-UStG. Il-kwistjoni dwar l-Anness D(2) għas-Sitt Direttiva għalhekk mhijiex rilevanti u hija ta’ natura ipotetika. Il-konvenut jikkunsidra li deċiżjoni mill-Qorti tal-Ġustizzja fir-rigward ta’ l-Anness D(2) għas-Sitt Direttiva kienet tkun rilevanti għall-kwistjoni fil-kawża prinċipali li kieku l-Qorti tal-Ġustizzja kienet ġiet mitluba tikkunsidra jekk, fl-eventwalità li t-tqegħid ta’ komunikazzjoni ta’ l-ilma fid-djar mhuwiex kopert mit-termini ta’ l-Anness D(2), r-rikorrenti taġġixxix, meta teżerċita attività bħal din, bħala persuna taxxabbli skond l-Artikolu 4(5) ta’ din id-direttiva. Din id-domanda ma saritx lill-Qorti tal-Ġustizzja.
21.
Fejn domandi ppreżentati minn qorti nazzjonali jikkonċernaw l-interpretazzjoni tad-dritt Komunitarju, il-Qorti hija, bħala prinċipju, obbligata li tagħti deċiżjoni (
4
). Madankollu, hija l-Qorti tal-Ġustizzja, fejn meħtieġ, li għandha teżamina ċ-ċirkustanzi li fihom il-kawża ġiet rrinvijata lilha mill-qorti nazzjonali sabiex tiġi vverifikata l-kompetenza proprja tagħha u, b’mod partikolari, sabiex jiġi stabbilit jekk l-interpretazzjoni tad-dritt Komunitarju li qed tintalab tippreżentax konnessjoni mal-fatti tal-kawża prinċipali jew ma’ l-għan tagħha, b’tali mod li l-Qorti tal-Ġustizzja mhijiex marbuta tifformula opinjonijiet konsultattivi fuq domandi ġenerali jew ipotetiċi. Jekk jidher li d-domanda li saret mhijiex manifestament rilevanti għas-soluzzjoni ta’ din il-kawża, il-Qorti tal-Ġustizzja trid tikkonstata li m’hemm l-ebda ħtieġa li tipproċedi għal sentenza (
5
).
22.
Fil-fehma tiegħi, mhuwiex ovvju fil-kawża preżenti li l-interpretazzjoni tad-dritt Komunitarju li qed tintalab mill-qorti nazzjonali fir-rigward ta’ l-Anness D(2) għas-Sitt Direttiva m’għandha l-ebda relazzjoni mas-suġġett tal-kawża prinċipali jew hija ta’ natura ipotetika kif isostni l-konvenut u l-Gvern Ġermaniż.
23.
Jidher ċar mid-digriet tar-rinviju mill-qorti nazzjonali u mill-osservazzjonijiet tal-Gvern Ġermaniż li r-rikorrenti, meta tinstalla komunikazzjonijiet ta’ l-ilma fid-djar, hija taħt l-obbligu li tħallas il-VAT skond il-liġi Ġermaniża. Madankollu, l-qorti tar-rinviju indikat fid-digriet tar-rinviju li r-rikorrenti tidher, għall-inqas bħala prinċipju, li mhijiex persuna taxxabbli skond l-ewwel subparagrafu ta’ l-Artikolu 4(5) tas-Sitt Direttiva. Il-qorti tar-rinviju għalhekk mhijiex ċerta jekk l-attività ta’ tqegħid ta’ komunikazzjoni ta’ ilma fid-djar għal ħlas ikkalkulat b’mod separat hijiex attività koperta mit-termini “provvista ta’ ilma” fl-Anness D(2) u jekk ir-rikorrenti għandhiex għalhekk titqies bħala persuna taxxabbli skond it-tielet subparagrafu ta’ l-Artikolu 4(5) tas-Sitt Direttiva.
24.
Il-kwistjoni ċentrali fil-kawża pendenti quddiem il-qorti nazzjonali tidher, mid-digriet tar-rinviju mill-qorti nazzjonali, li tirrigwardja l-applikazzjoni jew le ta’ rata mnaqqsa ta’ taxxa għall-attività ta’ tqegħid ta’ komunikazzjoni ta’ ilma fid-djar skond it-tielet subparagrafu ta’ l-Artikolu 12(3)(a) tas-Sitt Direttiva, flimkien ma’ l-Anness H, Kategorija 2 tagħha. Madanakollu, fil-fehma tiegħi, din il-kwistjoni tqum biss jekk l-entità li tqiegħed il-komunikazzjoni taġixxi bħala persuna taxxabbli meta twettaq dik l-attività u din ta’ l-aħħar hija suġġetta għall-VAT skond l-Artikolu 2 tas-Sitt Direttiva.
25.
Peress li l-qorti nazzjonali indikat, abbażi tal-kawża quddiemha, li r-rikorrenti tista’ ma tkunx persuna taxxabbli skond l-Artikolu 4(5) tas-Sitt Direttiva sakemm it-tqegħid ta’ komunikazzjoni ta’ l-ilma għal ħlas ikkalkulat b’mod separat jaqa’ fi ħdan it-termini ta’ l-Anness D(2), jiena tal-fehma li d-domanda dwar jekk it-tqegħid ta’ konnessjoni ta’ ilma għal ħlas ikkalkulat separatament huwiex kopert mit-termini “provvista ta’ ilma” fl-Anness D(2) hija rilevanti għall-kawża pendenti quddiem il-qorti tar-rinviju.
26.
Għalhekk, għandha tingħata tweġiba għall-parti tad-domanda li tirrigwarda l-Anness D(2) għas-Sitt Direttiva bil-ħsieb li l-qorti nazzjonali tiġi pprovduta b’dawk l-elementi kollha għall-interpretazzjoni tad-dritt Komunitarju li jistgħu jkunu ta’ assistenza sabiex tiddeċidi l-kawża pendenti quddiemha. L-eċċezzjoni ta’ l-inammissibbiltà li tqajmet għandha tiġi miċħuda u r-rinviju għal deċiżjoni preliminari fir-rigward ta’ Anness D(2) għas-Sitt Direttiva għandu jiġi ddikjarat ammissibbli.
V — Fuq il-mertu
A — L-argumenti prinċipali tal-partijiet
27.
Ir-rikorrenti u l-Gvern Taljan jikkunsidraw li tqegħid ta’ komunikazzjoni ta’ l-ilma fid-djar huwa kopert mit-termini “provvista ta’ ilma” jew “Provvisti ta’ l-ilma” kif previst fl-Anness D(2) u l-Anness H, Kategorija 2 rispettivament għas-Sitt Direttiva. Dawn jikkunsidraw li komunikazzjonijiet ta’ l-ilma fid-djar huma indispensabbli għall-provvista ta’ l-ilma. Il-Gvern Taljan jissottometti li t-tqegħid ta’ komunikazzjoni fid-djar hija anċillari għall-provvista prinċipali, jiġifieri l-provvista ta’ ilma.
28.
Ir-rikorrenti tikkunsidra li t-tqegħid ta’ komunikazzjoni fid-djar mhijiex provvista separata mill-provvista ta’ l-ilma. Mill-perspettiva tal-klijent, il-komunikazzjoni ta’ l-ilma fid-djar isservi biss biex tagħmel il-provvista ta’ l-ilma possibbli u m’għandha l-ebda għan ieħor. Dan hu enfasizzat mill-fatt li għal raġunijiet legali u prattiċi l-klijent ma jistax jakkwista ilma minn xi impriża oħra. Ir-rikorrenti tikkunsidra li l-fatt li għat-tqegħid ta’ komunikazzjoni ta’ l-ilma fid-djar jintalab ħlas partikolari jew jinvolvi ħlas ta’ darba mhuwiex rilevanti minn perspettiva ta’ VAT. Il-fatt li l-ispejjeż relatati mat-tqegħid ta’ komunikazzjoni fid-dar in kwistjoni jiġu mnaqqsa mill-ħlas ta’ kull xahar għall-ispejjeż fissi u l-ħlas marbut mal-konsum attwali ta’ l-ilma jindika li hemm prezz wieħed għall-provvista ta’ l-ilma, b’parti minnu li tiġi kkalkulata b’mod speċifiku. Barra dan, filwaqt li l-komunikazzjoni titqiegħed darba, hija indispensabbli għall-provvista ta’ l-ilma fuq bażi kontinwa u għalhekk ma tistax tiġi kkunsidrata bħala provvista indipendenti. Mhijiex sempliċiment il-komunikazzjoni, imma anki l-preżenza ta’ provvista ta’ l-ilma, li jżidu l-valur tal-bini in kwistjoni b’mod kontinwu. Għal kuntrarju ta’ dak li ġie argumentat mill-konvenut, il-preżunzjoni li l-ilma ma jistax jiġi kkonsmat f’binjiet b’komunikazzjoni ma jirriflettix ir-realtà. Barra minn hekk, l-ammont (għoli) iċċarġjat għall-komunikazzjoni fid-djar mhuwiex bażi valida biex wieħed jikkonkludi li din hija provvista indipendenti. Filwaqt li l-komunikazzjoni tista’ tiswa elf Euro, il-konsum ta’ ilma f’dar jista’ jammonta għal tmienja sa tnax-il elf Euro fuq perijodu ta’ erbgħin sa ħamsin sena.
29.
Il-konvenut u l-Gvern Ġermaniż limitaw l-argumenti tagħhom għall-interpretazzjoni ta’ l-Anness H, Kategorija 2 għas-Sitt Direttiva. Il-konvenut, il-Gvern Ġermaniż u l-Kummissjoni jissottomettu li t-teqgħid ta’ komunikazzjoni ta’ l-ilma mhijiex koperta mit-termini “Provvisti ta’ l-ilma” fl-Anness H, Kategorija 2 għas-Sitt Direttiva. Huma jikkunsidraw li peress li r-regoli dwar l-applikazzjoni ta’ rata mnaqqsa jidderogaw mir-regoli ġenerali taħt is-Sitt Direttiva dawn għandhom, skond il-ġurisprudenza tal-Qorti tal-Ġustizzja, jiġu interpretati b’mod strett. It-termini “Provvisti ta’ l-ilma” għandhom għalhekk jiġu limitati għall-provvista ta’ ilma stricto sensu u m’għandhomx jinkludu xi servizzi addizzjonali bħal xogħlijiet ta’ kostruzzjoni biex tiġi assigurata l-provvista ta’ l-ilma. Il-konvenut u l-Gvern Ġermaniż jikkunsidraw għalhekk li t-tqegħid tal-komunikazzjoni fid-djar għandha tiġi ntaxxata bir-rata standard.
30.
Il-Gvern Ġermaniż żied jgħid li l-prinċipju tan-newtralità tal-VAT jidgħajjef jekk it-termini “provvista ta’ ilma” kellhom jiġu interpretati b’mod wiesa’ ż-żejjed peress li servizzi paragunabbli bħal per eżempju t-tqegħid ta’ komunikazzjonijiet tal-gass jew ta’ l-elettriku, mhumiex suġġetti għal rata mnaqqsa ta’ taxxa. Il-konvenut jissottometti wkoll li jekk is-sottomissjonijiet tar-rikorrenti jiġu aċċettati, it-tqegħid ta’ komunikazzjoni ta’ ilma fid-djar mill-fornitur tiġi ntaxxata bir-rata mnaqqsa filwaqt li t-tqegħid ta’ komunikazzjoni minn kumpannija tal-bini indipendenti tiġi ntaxxata bir-rata standard.
31.
Barra minn hekk, il-Gvern Ġermaniż jinnota li l-Istati Membri huma, skond it-tielet subparagrafu ta’ l-Artikolu 12(3)(a) tas-Sitt Direttiva, liberi li jiddeċiedu jekk japplikawx rata mnaqqsa.
32.
Il-Gvern Ġermaniż u l-Kummissjoni għalhekk jikkunsidraw li t-tqegħid ta’ komunikazzjoni ta’ l-ilma fid-djar u l-provvista ta’ ilma għandhom jiġu ttrattati bħala żewġ provvisti prinċipali, suġġetti skond il-Gvern Ġermaniż għal rati differenti. Il-komunikazzjoni ta’ l-ilma fid-djar ma tistax għalhekk titqies bħala provvista anċillari.
33.
Il-Kummissjoni taċċetta li t-tqegħid ta’ komunikazzjoni f’dar hija kundizzjoni preliminari u neċessarja għall-provvista ta’ l-ilma. Madanakollu, minn perspettiva teknika, il-kostruzzjoni tal-komunikazzjoni strettament m’għandha l-ebda relazzjoni mal-provvista ta’ l-ilma. Il-konvenut, il-Gvern Ġermaniż u l-Kummissjoni jikkunsidraw, b’mod partikolari, li l-fatt li l-persuna responsabbli għall-ħlas tal-komunikazzjoni ta’ l-ilma fid-dar huwa sid il-bini filwaqt li l-konsum attwali ta’ l-ilma jista’ jiġi addebitat, per eżempju, lill-inkwilin tal-bini, juri li l-komunikazzjoni u l-ilma nnifsu mhumiex provvista waħda. Il-konvenut jinnota wkoll li l-komunikazzjoni hija ta’ benefiċċju għall-bini fuq bażi kontinwa. Fuq kollox, skond il-konvenut u l-Kummissjoni, il-komunikazzjoni titqiegħed darba u m’għandha l-ebda rabta temporali mal-provvista ta’ l-ilma. Il-fatt li t-tqegħid ta’ komunikazzjoni f’dar tiġi tiswa bħala medja ftit eluf ta’ Euros filwaqt li l-provvista ta’ l-ilma tiswa ġeneralment ftit mijiet fis-sena wkoll jissuġġerixxi li t-tqegħid ta’ komunikazzjoni mhijiex attività anċillari. Għalhekk, skond il-Kummissjoni, minn perspettiva finanzjarja hemm żewġ provvisti distinti li huma interpretati bħala tali mill-konsumaturi. Din il-konklużjoni hija konformi mad-distinzjoni li saret bejn il-kostruzzjoni u l-provvista ta’ netwerk u l-provvista ta’ ilma permezz tan-netwerk (
6
).
34.
Il-Gvern Ġermaniż isostni li għalkemm mill-perspettiva ta’ konsumatur medju t-tqegħid tal-komunikazzjoni u l-provvista ta’ ilma jservu l-istess oġġettiv ekonomiku, dan minnu nnifsu mhux biżżejjed sabiex dawn jiġu meqjusin bħala provvista waħda. Biex ikun hemm provvista waħda l-elementi differenti jridu jkunu tant konnessi mill-qrib li ma jintgħarfux. Dan mhux il-każ fil-kawża preżenti. Il-Gvern Ġermaniż jinnota wkoll li l-komunikazzjoni fid-djar tista’ titqiegħed mingħajr ebda obbligu li tintuża u b’hekk li jiġi pprovdut l-ilma.
35.
Fir-rigward ta’ l-interpretazzjoni tat-termini “provvista ta’ ilma” fl-Anness D, il-Kummissjoni tikkunsidra li m’hemmx provi biżżejjed għad-dispożizzjoni tal-Qorti tal-Ġustizzja sabiex taċċerta ruħha jekk ir-rikorrenti fil-kawża quddiem il-qorti tar-rinviju hijiex korp li jissodisfa l-kriterji stabbiliti fl-Artikolu 4(5) tas-Sitt Direttiva. Il-Kummissjoni għalhekk tikkunsidra li l-Qorti tal-Ġustizzja għandha twieġeb il-parti tad-domanda dwar l-Anness D billi tiddikjara li l-qorti nazzjonali għandha teżamina jekk l-attivitajiet tar-rikorrenti humiex taxxabbli.
B — Evalwazzjoni
36.
Il-partijiet f’din il-kawża essenzjalment mhumiex qed jaqblu dwar jekk it-termini “provvista ta’ ilma” fl-Anness D(2) u “Provvisti ta’ l-ilma” fl-Anness H, Kategorija 2 għas-Sitt Direttiva jinkludux it-tqegħid ta’ komunikazzjoni ta’ l-ilma fid-djar.
37.
Għandu jiġi nnutat li s-Sitt Direttiva ma tagħtix definizzjoni la tat-termini “provvista ta’ ilma” fl-Anness D(2) jew tat-termini “Provvisti ta’ l-ilma” fl-Anness H, Kategorija 2. Il-preambolu għall-Anness H għas-Sitt Direttiva jipprovdi li l-Istati Membri, meta jagħmlu t-traspożizzjoni tal-kategoriji ta’ oġġetti li ssir referenza għalihom fl-Anness H fil-leġiżlazzjoni nazzjonali, jistgħu jużaw in-nomenklatura magħquda sabiex jistabbilixxu xi tkopri b’mod preċiż il-kategorija kkonċernata. In-nomenklatura maqgħuda stabbilita mir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u ta’ l-istatistika u dwar it-Tariffa Doganali Komuni ta’ Dwana (
7
), kif emendata, tikkonsisti, inter alia, f’nomenklatura tas-sistema armonizzata għal oġġetti biss. Madanakollu din ma tipprovdi ebda assistenza biex jiġu ddefiniti t-termini “Provvisti ta’ l-ilma”, u lanqas verament it-termini “provvista ta’ ilma”.
38.
Barra minn hekk, fil-fehma tiegħi, id-domandi li ġew irrinvijati lill-Qorti tal-Ġustizzja ma jistgħux jiġu riżolti biss abbażi tal-kliem użati fl-Anness H, Kategorija 2, għas-Sitt Direttiva. Fi kwalsiasi każ, it-termini ta’ dawn id-dispożizzjonijiet huma ambigwi partikolarment fejn jiġu eżaminati u pparagunati verżjonijiet lingwistiċi differenti tas-Sitt Direttiva. Filwaqt li l-kliem ta’ ċerti verżjonijiet lingwistiċi jistgħu jiffavorixxu interpretazzjoni dejqa tat-termini fl-Anness D(2) u l-Anness H, Kategorija 2, għas-Sitt Direttiva li tkun tillimita l-għan tagħhom għas-sempliċi konsenja ta’ ilma, verżjonijiet lingwistiċi oħrajn jiffavorixxu interpretazzjoni iktar wiesgħa (
8
). Minħabba d-differenzi lingwistiċi, l-għan tat-termini in kwistjoni ma jistax jiġi stabbilit abbażi ta’ interpretazzjoni li hija esklużivament testwali. Ikun għalhekk xieraq li jiġu kkunsidrati kriterji ta’ interpretazzjoni oħrajn, b’mod partikolari l-iskema ġenerali u l-għan tas-sistema regolatorja li d-dispożizzjonijiet in kwistjoni jifformaw parti minnha (
9
).
39.
Jiena nikkunsidra li għalhekk huwa meħtieġ li jiġu eżaminati separatament l-Anness D u H fis-sistema tas-Sitt Direttiva u li jiġi kkunsidrat l-għan partikolari tagħhom.
1. Anness D
40.
L-ewwel subparagrafu ta’ l-Artikolu 4(5) tas-Sitt Direttiva jipprovdi li Stati, awtoritajiet governattivi reġjonali u lokali u korpi oħra regolati bid-dritt pubbliku m’għandhomx jitqiesu bħala persuni taxxabbli, kif definiti fl-Artikolu 4(1) fir-rigward ta’ l-attivitajiet jew operazzjonijiet li huma jagħmlu bħala awtoritajiet pubbliċi (
10
). Konformi mat-tieni subparagrafu ta’ l-Artikolu 4(5), l-Istati Membri huma meħtieġa li jassiguraw li korpi regolati bid-dritt pubbliku jiġu ttrattati bħala persuni taxxabbli fejn jekk jitqiesu bħala persuni mhux taxxabbli dan iwassal għal distorzjoni sinjifikanti tal-kompetizzjoni. Barra dan, konformi mat-tielet subparagrafu ta’ l-Artikolu 4(5) tas-Sitt Direttiva huwa impost l-obbligu “[f]i kwalsiasi każ” fuq Stati Membri li jittrattaw korpi regolati bid-dritt pubbliku bħala persuni taxxabbli fir-rigward ta’ l-attivitajiet imsemmija fil-lista fl-Anness D għal dik id-direttiva, safejn l-attivitajiet in kwistjoni ma jkunux tant żgħar li ma jkollomx għalfejn jitqiesu.
41.
It-tieni subparagrafu ta’ l-Artikolu 4(5) u t-tielet subparagrafu ta’ l-Artikolu 4(5) tas-Sitt Direttiva, flimkien ma’ l-Anness D tagħha, huma għalhekk fil-fehma tiegħi eċċezzjonijiet għal jew derogi mir-“regola ġenerali” li tinsab fl-ewwel subparagrafu ta’ l-Artikolu 4(5). L-għan ta’ kemm it-tieni u t-tielet subparagrafu ta’ l-Artikolu 4(5) tas-Sitt Direttiva huwa li n-newtralità tat-taxxa tiġi ppreservata f’sitwazzjonijiet li fihom korpi rregolati mid-dritt pubbliku jeżerċitaw, fil-kuntest tas-sistema ġuridika li hija partikolari għalihom, attivitajiet jew operazzjonijiet li jistgħu wkoll jitwettqu, f’kompetzzjoni magħhom, minn individwi privati skond sistema ta’ dritt privat jew abbażi ta’ konċessjonijiet amministrattivi (
11
).
42.
Madanakollu, fejn attività hija msemmija fl-Anness D m’hemm l-ebda bżonn li jiġi eżaminat l-istat legali tal-korp li jeżerċita dik l-attività u lanqas il-kwalità li fiha l-attività tiġi eżerċitata. Dan l-eżerċizzju m’hemmx bżonnu peress illi jekk attività hija koperta mit-termini ta’ l-Anness D għas-Sitt Direttiva l-entità li teżerċita dik l-attività hija, bħala prinċipju, taxxabbli fir-rigward ta’ dik l-attività. Fil-fehma tiegħi dan joħroġ mill-kliem “[f]i kwalsiasi każ” użati f’dik id-dispożizzjoni. Barra dan, m’hemmx il-ħtieġa li jiġi stabbilit bħal fil-każ tat-tieni subparagrafu ta’ l-Artikolu 4(5), jekk it-trattament ta’ korp pubbliku bħala persuna li mhijiex taxxabbli jwassalx għal distorzjoni sinjifikattiva tal-kompetizzjoni. Fejn l-attività hija koperta mill-Anness D, distorzjoni sinjifikattiva tal-kompetizzjoni hija preżunta. Kif ġie rrilevat mill-Avukat Ġenerali Kokott fil-Konklużjonijiet tagħha fil-Kawża Hutchinson 3 G et (
12
), l-Anness D jelenka dawk l-attivitajiet li jistgħu jiġu eżerċitati kemm minn korpi pubbliċi u minn impriżi tas-settur privat u fejn’il-konnessjoni ekonomika hija primarja u ċara’ (
13
). It-tielet subparagrafu ta’ l-Artikolu 4(5) tas-Sitt Direttiva, flimkien mal-Anness D tagħha, huwa mfassal sabiex jassigura li korpi pubbliċi u impriżi tas-settur privat jitqegħdu fuq l-istess livell għal skopijiet ta’ taxxa fir-rigward ta’ l-attivitajiet elenkati fl-Anness D.
43.
Fir-rigward ta’ l-attività li tirrigwarda l-provvista ta’ ilma msemmija fl-Anness D(2) għas-Sitt Direttiva, huwa ċar mid-Direttiva 2004/17 (
14
) li impriżi pubbliċi u privati huma attivi f’ċerti Stati Membri fis-settur ta’ l-ilma u jikkompetu fil-“provvista ta’ netwerks fissi intiżi biex jipprovdu servizz lill-pubbliku b’rabta mal-produzzjoni, trasport, jew distribuzzjoni ta’ ilma tax-xorb” u “l-provvista ta’ ilma tax-xorb lil tali netwerks” (
15
). Barra dan, waqt is-seduta pubblika f’din il-kawża r-rikorrenti kkonfermat li fil-Ġermanja għadd ta’ tipi differenti ta’ entitajiet kemm ta’ natura privata u pubblika jqegħdu komunikazzjonijiet ta’ ilma fid-djar. Barra dan, jidher mis-sottomissjonijiet li l-attività tat-tqegħid ta’ komunikazzjonijiet ta’ ilma fid-djar hija ta’ rilevanza ekonomika konsiderevoli minħabba l-ispejjeż involuti.
44.
Għalhekk fil-fehma tiegħi jidher li jkun fi ħdan l-ispirtu u l-għan tat-tielet subparagrafu ta’ l-Artikolu 4(5) tas-Sitt Direttiva, u ta’ l-Anness D tagħha, li wieħed jinkludi t-tqegħid ta’ komunikazzjoni ta’ ilma fid-djar taħt it-termini l-“provvista ta’ ilma” fl-Anness D(2) ta’ din id-direttiva.
2. L-Anness H
45.
It-tielet subparagrafu ta’ l-Artikolu 12(3)(a) tas-Sitt Direttiva jipprovdi li l-Istati Membri jistgħu japplikaw rata mnaqqsa ta’ VAT għal provvisti tal-kategoriji (
16
) ta’ oġġetti u servizzi li ssir referenza għalihom fl-Anness H għal dik id-direttiva. Dawn id-dispożizzjonijiet huma minn natura tagħhom eċċezzjonijiet għall-prinċipju li tiġi applikata r-rata standard ta’ VAT u għandhom għalhekk jiġu interpretati b’mod strett (
17
).
46.
L-Anness H ġie inkorporat fis-Sitt Direttiva permezz tad-Direttiva tal-Kunsill 92/77/KEE tad-19 ta’ Ottubru 1992 li tissupplimenta s-sistema komuni tat-taxxa fuq il-valur miżjud u li temenda d-Direttiva 77/388/KEE (approssimazzjoni tar-rati tal-VAT) (
18
). Minbarra “Provvisti ta’ l-ilma”, l-Anness H fih sittax il-kategorija oħra ta’ oġġetti u servizzi li jistgħu jkunu suġġetti għal rata mnaqqsa ta’ taxxa.
47.
La l-premessi għad-Direttiva 92/77, u tabilħaqq lanqas dawk għas-Sitt Direttiva, ma jipprovdu ebda spjegazzjoni dwar l-għan u l-iskop ta’ l-Anness H. Madanakollu, fil-fehma tiegħi jidher, l-ewwel nett mill-kategoriji ta’ oġġetti u servizzi msemmija fl-Anness H stess u t-tieni nett mill-Opinjoni tal-Kumitat Ekonomiku u Soċjali dwar il-proposta għal Direttiva tal-Kunsill li tissupplimenta s-sistema komuni tat-taxxa fuq il-valur miżjud u li temenda d-Direttiva 77/388/KEE, approssimazzjoni tar-rati tal-VAT (
19
), li l-għan ta’ l-Anness H għas-Sitt Direttiva, flimkien mat-tielet subparagrafu ta’ l-Artikolu 12(3)(a) tagħha, huwa li jippermetti lill-Istati Membri li japplikaw rata mnaqqsa ta’ taxxa għal oġġetti u servizzi l-iktar importanti ta’ kuljum u għal attivitajiet li jservu għan soċjali jew pubbliku.
48.
Fil-fehma tiegħi, ilma nadif huwa oġġett essenzjali ta’ użu ta’ kuljum u l-aċċess għalih mingħajr dubju jippromwovi l-interessi tas-saħħa umana (
20
). Peress li t-tqegħid ta’ komunikazzjoni ta’ l-ilma fid-djar ma sservi l-ebda għan ieħor ħlief li tikkomunika dar man-netwerk ta’ distribuzzjoni ta’ l-ilma u hija kundizzjoni preliminari u neċessarja sabiex jiġi akkwistat l-ilma minn dak in-netwerk, il-possibbiltà li l-Istati Membri japplikaw rata mnaqqsa ta’ taxxa għall-provvista ta’ tali komunikazzjonijiet tkun fil-fehma tiegħi konformi ma’ l-għan previst fit-tielet subparagrafu ta’ l-Artikolu 12(3)(a) tas-Sitt Direttiva u fl-Anness H tagħha.
49.
Jien għalhekk inqis li t-termini “Provvisti ta’ l-ilma” li hemm referenza għalihom fl-Anness H, Kategorija 2, għas-Sitt Direttiva jinkludu t-tqegħid ta’ komunikazzjoni ta’ l-ilma fid-djar.
50.
Fil-fehma tiegħi jkun fadal li jiġi eżaminat jekk l-applikazzjoni selettiva ta’ rata mnaqqsa ta’ VAT għal ċerti aspetti biss tal-kategorija ‘Provvisti ta’ l-ilma’ hijiex permissibbli, u jekk huwa l-każ, fil-kuntest tal-kawża preżenti, jekk l-esklużjoni tat-tqegħid ta’ komunikazzjoni ta’ l-ilma fid-djar minn dak it-trattament hijiex permissibbli (
21
). Huwa ċar mill-kliem tat-tielet subparagrafu ta’ l-Artikolu 12(3)(a) tas-Sitt Direttiva u l-użu tat-terminu “jista’” f’din id-dispożizzjoni li l-applikazzjoni tar-rata mnaqqsa ta’ taxxa minn Stati Membri hija minn natura tagħha mhux obbligatorja. Id-deċiżjoni jekk tiġix applikata rata mnaqqsa ta’ taxxa għalhekk taqa’ taħt il-kompetenza ta’ l-Istati Membri.
51.
Fis-sentenza tat-8 ta’ Mejju 2003 (
22
), il-Qorti tal-Ġustizzja kkonfermat li t-test ta’ l-Artikolu 12(3)(b) tas-Sitt Direttiva, li jippermetti l-impożizzjoni ta’ rata mnaqqsa ta’ VAT fuq provvisti ta’ gass naturali u elettriku, ma jipprojbixxix l-applikazzjoni selettiva tar-rata mnaqqsa għal aspetti konkreti u speċifiċi, bħal per eżempju l-ħlas fiss li jagħti d-dritt għal kwantità minima ta’ elettriku lill-utenti, bil-kundizzjoni li ma jkun hemm ebda riskju ta’ distorzjoni tal-kompetizzjoni (
23
).
52.
Fil-fehma tiegħi, it-tielet subparagrafu ta’ l-Artikolu 12(3)(a) tas-Sitt Direttiva jista’ wkoll jiġi interpretat b’dan il-mod, u b’hekk l-Istati Membri jkunu jistgħu jimponu rata mnaqqsa ta’ VAT fuq aspetti distinti u indipendenti tal-provvista ta’ ilma, suġġett madankollu għall-kundizzjoni importanti li l-prinċipju tan-newtralità fiskali, inerenti fis-sistema komuni tal-VAT, ma jiġix kompromess. Sabiex jiġi aċċertat jekk it-tqegħid ta’ komunikazzjoni ta’ l-ilma fid-djar jistax jintgħaraf u jiġi iżolat minn aspetti oħrajn tal-kategorija “Provvisti ta’ l-ilma”, jien nikkunsidra li l-ġurisprudenza tal-Qorti tal-Ġustizzja dwar provvisti komposti tista’ tiġi applikata b’mod utli.
53.
Kif jirriżulta minn din il-ġurisprudenza, meta tranżazzjoni tkun ikkostitwita minn sensiela ta’ elementi u ta’ azzjonijiet, għandhom jiġu kkunsidrati ċ-ċirkustanzi kollha li fihom isseħħ it-tranżazzjoni in kwistjoni, sabiex jiġi stabbilit jekk humiex involuti żewġ provvisti distinti jew aktar jew jekk hijiex involuta provvista waħda. Meta jiġu kkunsidrati ż-żewġ fatti li, l-ewwel nett, isegwi mill-Artikolu 2(1) tas-Sitt Direttiva li, normalment, kull tranżazzjoni għandha tiġi kkunsidrata bħala separata u indipendenti u li, it-tieni nett, tranżazzjoni kkostitwita minn provvista waħda fuq il-livell kummerċjali m’għandhiex tiġi diviża b’mod artifiċjali sabiex il-funzjonalità tas-sistema tal-VAT ma tiġix alterata, għandhom fl-ewwel lok jiġu individwalizzati l-elementi karatteristiċi tat-tranżazzjoni in kwistjoni sabiex jiġi stabbilit jekk il-persuna taxxabbli tipprovdix lill-konsumatur, meqjus bħala konsumatur medju, diversi provvisti prinċipali separati jew provvista waħda. F’dan ir-rigward, il-Qorti tal-Ġustizzja ddeċidiet li hija provvista waħda fejn żewġ elementi jew aktar minn tnejn, fornuti mill-persuna taxxabbli lill-konsumatur, meqjus bħala konsumatur medju, għandhom konnessjoni tant stretta li jiffurmaw, oġġettivament, provvista kummerċjali waħda li ma tistax tiġi sseparata u li kieku kellha tiġi sseparata tingħata xejra artifiċjali (
24
).
54.
Barra dan, huwa ċar mill-ġurisprudenza tal-Qorti tal-Ġustizzja li servizz għandu jiġi meqjus bħala anċillari għal servizz prinċipali, u għalhekk jingħata l-istess trattament fiskali tas-servizz prinċipali, jekk għall-klijenti ma jkunx jikkonstitwixxi għan fih innifsu, imma mezz ta’ kif jiġi gawdut aħjar is-servizz prinċipali li ġie pprovdut (
25
).
55.
Jiena nikkunsidra li t-tqegħid ta’ komunikazzjoni ta’ l-ilma fid-djar ma tikkostitwix għan fih innifsu għall-persuna li tagħmel talba għat-tqegħid tal-komunikazzjoni. Kif ġie rrilevat fil-punt 48 iktar ’il fuq, l-uniku għan tat-tqegħid ta’ komunikazzjoni ta’ l-ilma f’dar, mill-perspettiva tal-persuna li tagħmel talba għaliha u ċertament ta’ l-impriża li tqiegħed dik il-komunikazzjoni, huwa li tagħmel possibbli l-provvista ta’ l-ilma minn netwerk ta’ distribuzzjoni għal dar. Fil-fatt, il-Gvern Ġermaniż innifsu jammetti fis-sottomissjonijiet tiegħu li mill-perspettiva tal-konsumatur medju t-tqegħid ta’ komunikazzjoni fid-dar u l-provvista ta’ ilma jservu l-istess objettiv ekonomiku (
26
). Jidhirli li jkun ferm artifiċjali li tiddistingwi jew tiżola t-tqegħid ta’ komunikazzjoni fid-dar mill-ilma attwalment fornut minn netwerk lid-dar in kwistjoni.
56.
L-eżistenza ta’ komunikazzjoni ta’ l-ilma fid-djar hija rekwiżit essenzjali sabiex tikseb l-ilma minn netwerk ta’ distribuzzjoni ta’ l-ilma u għalhekk għandha, fil-fehma tiegħi, tgawdi mill-istess trattament fiskali bħall-ilma pprovdut li jidher li fil-Ġermanja, skond il-qorti tar-rinviju, jiġi intaxxat b’rata mnaqqsa.
57.
F’dan ir-rigward, il-fatt li l-komunikazzjoni titqiegħed darba fuq perijodu estiż ta’ żmien, fil-fehma tiegħi, ma jbiddilx l-analiżi mogħtija iktar ’il fuq meta tqis il-ħtieġa kontinwa tal-komunikazzjoni biex jinkiseb l-ilma minn netwerk ta’ distribuzzjoni ta’ l-ilma. Barra dan, il-fatt, fil-kawża preżenti, li t-tqegħid tal-komunikazzjoni tista’ tinvolvi ħlas għoli bil-quddiem meta mqabbel, per eżempju, mal-ħlas ta’ kull xahar għall-konsum ta’ l-ilma, mhuwiex fil-fehma tiegħi deċiżiv u ma jservix sabiex jikser ir-rabta intrinsika u funzjonali bejn it-tqegħid tal-komunikazzjoni u l-provvista ta’ l-ilma minn netwerk ta’ distribuzzjoni għal ġo dar.
58.
Jiena tal-fehma li l-argumenti tal-Gvern Ġermaniż u tal-konvenut fil-punt 30 iktar ’il fuq huma infondati u m’hemm l-ebda riskju ta’ preġudizzju fir-rigward tal-prinċipju tan-newtralità fiskali (
27
) tas-sistema tal-VAT jekk it-tqegħid ta’ komunikazzjoni fid-djar hija inkluża fit-termini “Provvisti ta’ l-ilma” fl-Anness H, Kategorija 2, għas-Sitt Direttiva.
59.
Fil-fehma tiegħi ma hemm ebda relazzjoni bejn it-tqegħid ta’ komunikazzjoni ta’ l-ilma fid-djar u t-tqegħid, per eżempju, ta’ komunikazzjonijiet ta’ gass jew elettriku għal dak li għandu x’jaqsam mal-VAT. Wieħed irid jammetti li jista’ jkun hemm xebħ bejn it-tqegħid ta’ komunikazzjoni ta’ ilma fid-djar u t-tqegħid ta’ komunikazzjonijiet għall-provvista ta’ gass jew elettriku. Madanakollu, il-provvista ta’ gass u l-provvista ta’ elettriku, minn naħa waħda, u l-provvista ta’ ilma min-naħa l-oħra, jingħataw status legali differenti taħt is-Sitt Direttiva. F’dan ir-rigward, wieħed għandu jinnota biss li filwaqt li l-provvista ta’ gass u l-provvista ta’ elettriku huma inklużi fl-Anness D(2) għas-Sitt Direttiva flimkien mal-provvista ta’ ilma, ‘Provvisti ta’ l-ilma’, u mhux il-provvista ta’ gass u l-provvista ta’ elettriku, jidhru fost il-kategoriji ta’ oġġetti u servizzi msemmija fl-Anness H għas-Sitt Direttiva. Fl-opinjoni tiegħi, il-provvista ta’ ilma, minn naħa waħda u l-provvista ta’ gass u l-provvista ta’ elettriku min-naħa l-oħra ma jistgħux għalhekk jiġu kkunsidrati bħala “attivitajiet paragunabbli” għal dak li għandu x’jaqsam mal-VAT.
60.
Konsegwentement, it-termini “Provvisti ta’ l-ilma” li hemm referenza għalihom fl-Anness H, Kategorija 2, għas-Sitt Direttiva jinkludu l-attività tat-tqegħid ta’ komunikazzjoni ta’ ilma fid-djar. Barra minn hekk, it-tqegħid ta’ komunikazzjoni ta’ ilma fid-djar u l-ilma mqassam lid-dar in kwistjoni għandhom jiġu meqjusa bħala tranżazzjoni waħda għal dak li jirrigwarda l-VAT.
VI — Konklużjoni
61.
Fid-dawl tal-kunsiderazzjonijiet imsemmija iktar ’il fuq, jiena tal-fehma li l-Qorti tal-Ġustizzja għandha tagħti t-tweġiba li ġejja għad-domanda għal deċiżjoni preliminari magħmula mill-Bundesfinanzhof:
“Il-komunikazzjoni tan-netwerk tad-distribuzzjoni ta’ l-ilma ma’ l-istallazzjoni ta’ sid ta’ proprjetà minn impriża għall-provvista ta’ l-ilma għal ħlas ikkalkulat b’mod separat taqa’ taħt it-titolu ta’ [“il-provvista ta’ ilma”/“Provvisti ta’ l-ilma”] fi ħdan it-tifsira tas-Sitt Direttiva tal-Kunsill 77/388/KEE, tas-17 ta’ Mejju 1977, fuq l-armonizzazzjoni tal-liġijiet ta’ l-Istati Membri dwar taxxi fuq id-dħul mill-bejgħ — Sistema komuni ta’ taxxa fuq il-valur miżjud: bażi uniformi ta’ stima (Anness D(2) u Anness H, Kategorija 2) u għandha titqies, flimkien ma’ l-ilma mwassal fid-dar in kwistjoni, li tifforma tranżazzjoni waħda għal dak li jirrigwarda l-VAT.”
(
1
)	Lingwa oriġinali: l-Ingliż.
(
2
)	ĠU L 145, p. 1.
(
3
)	Għandu jiġi nnutat li fil-verżjoni oriġinali bil-lingwa Ġermaniża tad-domanda rrinvijata lill-Qorti tal-Ġustizzja, il-qorti nazzjonali tuża t-termini “Lieferungen von Wasser”, li tirrifletti l-fatt li terminoloġija identika hija użata fl-Anness D(2) u l-Anness H, Kategorija 2 għal verżjoni fil-lingwa Ġermaniża tas-Sitt Direttiva. Madankollu, ma tiġix użata terminoloġija identika f’dawk iż-żewġ dispożizzjonijiet f’ċerti verżjonijiet lingwistiċi oħrajn. Per eżempju, it-termini ‘supply of water’ jiġu użati fl-Anness D(2) filwaqt li t-termini “Water supplies” jiġu użati fl-Anness H, Kategorija 2 fil-verżjoni bil-lingwa Ingliża tas-Sitt Direttiva.
(
4
)	Ara s-sentenza tat-13 ta’ Jannar 2000, TK-Heimdienst (C-254/98, Ġabra I-151, punt 13).
(
5
)	Ara s-sentenza tal-21 ta’ Frar 2006, Ritter-Coulais (C-152/03, Ġabra I-1711, punt 15).
(
6
)	Ara l-Artikolu 4 tad-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi ta’ l-ilma, l-enerġija, t-trasport u postali (ĠU L 134, p. 1). Ara wkoll id-disa’ inċiż ta’ l-Artikolu 9(2)(e) li jikkonċerna l-kwistjoni ta’ l-aċċess għan-netwerk fir-rigward ta’ l-elettriku u l-gass.
(
7
)	ĠU L 256, p. 1.
(
8
)	Per eżempju l-verżjoni tal-lingwa Ġermaniża tat-termini ta’ l-Anness D(2) u l-Anness H, Kategorija 2 għas-Sitt Direttiva jistgħu jimplikaw skop aktar dejjaq peress li l-kliem ‘Lieferungen von Wasser’ jistgħu jiġu interpretati bħala li qed jirreferu għas-sempliċi konsenja ta’ ilma. Mill-banda l-oħra, it-termini użati fil-verżjonijiet lingwistiċi bl-Ingliż (the supply of water), bil-Franċiż (la distribution d’eau), bit-Taljan (Erogazione di acqua), bl-Ispanjol (Distribucíon de agua) u bis-Slovakk (Zásobovanie vodou) ta’ l-Anness D(2) għas-Sitt Direttiva jippermettu interpretazzjoni differenti u iktar wiesgħa u jistgħu jiġu interpretati bħala li jinkludu ħidmiet aktar komprensivi li jassiguraw aċċess pubbliku għall-ilma.
(
9
)	Ara s-sentenzi tad-19 ta’ Settembru 2000, Il-Ġermanja vs Il-Kummissjoni (C-156/98, Ġabra p. I-6857, punt 50), u tas-6 ta’ Lulju 2006, Il-Kummissjoni vs Il-Portugall (C-53/05, Ġabra p. I-6215, punt 20).
(
10
)	Dan huwa wkoll il-każ fejn jiġbru miżati, drittijiet, kontribuzzjonijiet jew ħlasijiet oħrajn fir-rigward ta’ dawk l-attivitajiet jew tranżazzjonijiet.
(
11
)	Dan l-approċċ għat-tieni subparagrafu ta’ l-Artikolu 4(5) tas-Sitt Direttiva ġie kkonfermat reċentement ħafna mill-Qorti tal-Ġustizzja fis-sentenza tat-8 ta’ Ġunju 2006, Feuerbestattungsverein Halle (C-430/04, Ġabra I-4999, punt 24).
(
12
)	Konklużjonijiet tas-7 ta’ Settembru 2006 (sentenza tas 26-ta’ Ġunju 2007, C-369/04, Ġabra, p. I-5247).).
(
13
)	Ara l-punti 93 u 94 tal-Konklużjonijiet ta’ l-Avukat Ġenerali Kokott f’Hutchison 3G.
(
14
)	Iċċitata fin-nota 6 ta’ qiegħ il-paġna. L-Anness III għad-Direttiva 2004/17, li jelenka entitajiet kontraenti fis-setturi tal-produzzjoni, trasport jew distribuzzjoni ta’ ilma tax-xorb fl-Istati Membri, jirreferi kemm għal impriżi privati u pubbliċi. Jidher mill-premessi għad-Direttiva 2004/17, b’mod partikolari mill-għaxar premessa, li din id-direttiva kienet ġiet adottata, inter alia, sabiex tassigura li t-trattament ugwali ta’ entitajiet kontraenti li joperaw fis-settur pubbliku u dawk li joperaw fis-settur privat ma jiġix ippreġudikat.
(
15
)	Ara l-Artikolu 2 dwar id-definizzjoni ta’ entitajiet suġġetti għad-Direttiva 2004/17 u l-Artikolu 4 intitolat “Ilma” dwar il-lista ta’ attivitajiet f’dak is-settur koperti minn din id-direttiva.
(
16
)	L-użu tat-terminu “kategorija” fit-tielet subparagrafu ta’ l-Artikolu 12(3)(a) tas-Sitt Direttiva jindika li l-oġġetti msemmija fl-Anness H għal din id-Direttiva huma titoli għal gruppi jew klassijiet jew oġġetti jew servizzi li jistgħu jkunu suġġetti għal rata mnaqqsa ta’ taxxa.
(
17
)	Ara s-sentenza tat-18 ta’ Jannar 2001, Il-Kummissjoni vs Spanja (C-83/99, Ġabra p. I-445, punti 18 u 19).
(
18
)	ĠU L 316, p. 1.
(
19
)	ĠU 1988, C 237, p. 21.
(
20
)	Ara, per eżempju, is-sitt premessa tad-Direttiva tal-Kunsill 98/83/KE tat-3 ta’ Novembru 1998 dwar il-kwalità ta’ l-ilma maħsub għall-konsum mill-bniedem, ĠU L 330, p. 32.
(
21
)	Dan iqum minħabba l-fatt li, skond l-ittra tal-Bundesministerium der Finanzen ta’ l-4 ta’ Lulju 2000, il-“provvista ta’ komunikazzjoni man-netwerk tad-distribuzzjoni” għandha tiġi intaxxata bir-rata standard, filwaqt li skond il-qorti tar-rinviju konformi mal-liġi Ġermaniża l-provviżjoni ta’ ilma hija suġġetta għar-rata mnaqqsa.
(
22
)	Il-Kummissjoni vs Franza (C-384/01, Ġabra p. I-4395, punti 24 u 26 sa 28).
(
23
)	Fil-Konklużjonijiet tagħha fil-Kawża Talacre Beach Caravan Sales (sentenza tas-6 ta’ Lulju 2006, C-251/05, Ġabra p. I-6269), l-Avukat Ġenerali Kokott indikat, madankollu, li l-pożizzjoni tal-Qorti tal-Ġustizzja fis-sentenza Il-Kummissjoni vs Franza (C-384/01), li kienet tirrigwarda l-Artikolu 226 KE, m’għandhiex tiġi interpretata ħażin. Fil-fehma tagħha, filwaqt li l-Qorti tal-Ġustizzja fil-Kawża C-384/01 tidher li qed taċċetta li “parti waħda” ta’ provvista tista’ tkun suġġetta għal rata mnaqqsa ta’ taxxa, dik il-kawża kellha x’taqsam primarjament mal-kwistjoni jekk il-Kummissjoni kinitx ippreżentat provi li l-applikazzjoni tar-rata mnaqqsa ta’ taxxa tabilħaqq wasslet għal distorzjoni tal-kompetizzjoni f’dak il-każ speċifiku. Għalhekk mhux possibbli, skond l-Avukat Ġenerali Kokott, li wieħed jasal għal konklużjonijiet ġenerali mid-deċiżjoni tal-Qorti tal-Ġustizzja. Ara l-punti 33 u 34.
(
24
)	Ara s-sentenza tas-27 ta’ Ottubru 2005, Levob Verzekeringen u OV Bank (C-41/04, Ġabra p. I-9433, punti 19, 20 u 22).
(
25
)	Ara s-sentenza tal-25 ta’ Frar 1999, Card Protection Plan Ltd (C-349/96, Ġabra I-973, punt 30), li tirreferi għas-sentenza tat-22 ta’ Ottubru 1998, Madgett u Baldwin (C-308/96 u C-94/97, Ġabra p. I-6229, punt 24).
(
26
)	Ara l-punt 34 iktar ’il fuq.
(
27
)	Hekk kif jirriżulta mill-ġurisprudenza tal-Qorti tal-Ġustizzja, dan il-prinċipju jipprekludi, b’mod partikolari, li merkanzija jew provvista ta’ servizzi simili, li għaldaqstant jinsabu f’kompetizzjoni bejniethom, jiġu ttrattati b’mod differenti f’dak li jirrigwarda l-VAT, b’tali mod li l-imsemmija merkanzija jew l-imsemmija provvista għandhom jiġu suġġetti għal rata uniformi. Ara s-sentenzi tat-23 ta’ Ottubru 2003, Il-Kummissjoni vs Il-Ġermanja (C-109/02, Ġabra p. I-12691, punt 20) u tat-3 ta’ Mejju 2001, Il-Kummissjoni vs Franza (C-481/98, Ġabra p. I-3369, punti 21 u 22).